Creatii literare - DANIEL PRALLEA-BLAGA

DANIEL PRALLEA-BLAGA

S-a născut pe data de 7 iunie 1965, în București. A activat ca profesor asociat (disciplina Operă) la mai multe universități din țară (București, Brașov, Constanța), ca regizor artistic la Opera din Brașov și la cea din Timișoara, a fost asistent de regie și regizor de scenă și culise la Opera Națională București, precum și fondator și prim diriginte al secției de Arta Actorului.

Are mai multe lucrări personale regizate cu trupe profesioniste (Viva la Mamma de G. Donizetti; Coţofana hoaţă de G. Rossini; Liliacul; Sânge Vienez de J. Strauss, etc). De asemenea, a regizat spectacole cu elevi (Un pedagog de şcoală nouă și Vizită de I. L. Caragiale; Steaua fără nume de Mihail Sebastian etc) și cu studenți (Boema de G. Puccini; Nunta lui Figaro de W. A. Mozart; Traviata de G. Verdi, etc). A efectuat turnee în Austria, Belgia, Germania, Elveția, Olanda, Marea Britanie, Ungaria, Serbia și Qatar.

DISCIPOLILOR MEI

Să regizez o dramă-i poezie

Când tinerii discipoli mă ajută!

Al artelor pe scândura tumultă

Echipa e-un tratat de armonie

Şi tot un teatru-i scrisul poeziei

Imaginând când scene, când duete

Punând în rime suplele sonete

Iluminate-n spectrul nostalgiei

Portretizat un taciturn satiric

Adun contemporanii trubaduri

Cu recuzita lor de creaturi,

Să nu rămân în solilocviu liric

De-aceea i-am chemat în aste pagini

Cu tinereţea pură din imagini

– Păşiţi pe scena vieţii!

„ – Regizore!…”

M-or pomeni-n răstimpuri con amore

MYSTÉRION

Tot recitind – să văd ce deranjează –

Vreo stângăcie, inabilitate

Impură creativitate

Iuţeala-n gând îmi pare o sfârlează

Rotiri, revers, şi puncte-nşiruite

Ce-ncearcă să reţină-n document

Schiţarea de posibil monument

În cinstea unor stări împărtăşite

Învăţ din zestrea marilor poeţi

Secretul stării: emotivitatea

Ascunsă-n tum de fildeş din cetatea

Ce-i ferecată-n sute de peceţi

Chimie simplă—arta de a scrie?

Misteru-ncheagă dom-n poezie!

RUGĂ

Doamne, dă odată ploaia!,

Ce mă-ntinereşte-ndată,

Să mă joc cu greieri-picuri

Pe sub frunze, printre inimi

Mamă, n-am să iau umbrela,

Nu te-ngrijora, nu-mi pasă,

Apa ploii mă botează –

E-o cristelniţă de aburi

Din livada neculeasă…

Ploaie – cer — pământ – răbdare

Elemente confraterne –

Dă odată ploaia, Doamne! –

Ca să pot să scriu poeme –

Cu cerneală translucidă

Pe hârtie vaporoasă

SCENARIU

Te-aştept la Spitalul Amorului, doamnă —

Privirea-mi ţinteşte-ntr-o lojă stingheră

Saloanele-s pline de fluturi; şi-n paturi

Poeţii repetă-n ţinută lejeră

Se stinge de vlagă lumina filtrată

Un gong e ligheanul de tablă mizeră

Cortina de văluri – cearceafuri uzate –

Ascunde pe zeul Amor-infirmieră

Un cor de muţenie, hore mimate

Armonice sumbre vibrează din harpe

Coregii se urcă pe scene turnante

Se-nlănţuie-n acte Hermiona cu-n şarpe

Fundalul e-n zdrenţe şi scârţâie trapa

De-o ştangă meduza atârnă inept,

Umbrela-gorgonă cu braţe de vată:

Spitalul de-amor lângă care te-aştept

NULLA DIES SINE LINEA

Nici o zi fără să tragi o linie

Imperceptibil precum secundarul

Ce-n liniuţe drepte timpu-mparte

Se-acumulează filele din carte

Pentru un lector ce-şi aşteaptă darul

E-un gând sporit cu vorbe-argumentate

Subconştient nutrit emoţional

Şi exersat la modul gradual

Sperând la pasul spre eternitate

În nopţi trăite-n stare de trezie

Artistul ce se-ncumetă-n tipare

Să-şi scotocească zestrea din sertare

Orgolios s-o pună-n poezie

Aşteaptă un semnal de-apreciere

Tardiv – timid, retras şi în tăcere…

ÎNCERCĂRI DE-NTRUCHIPARE

Cu line, largi și pure, în maxime extensii

Descânt prin rare gesturi și tensionate, pline

Ștergând atent oglinda ce o împart cu tine

Înalte, colorate și tainice reflexii

Să umezesc oglinda cu buzele aproape

Când dreapta mea schițează ce litere ciudate

În palma stângii tale subtil împerecheate

Precum Narcìs spre tine să mă ridic din ape

Cu gesturi spiralate și grele de răbdare

În sute de imagini sincron dasează doi

Oglinda se răsfrânge dacă privești-napoi

Întregul ți-aș descrie ținând oglinda-n zare

Semnalele trimise spre orizonturi clare

Gesticulează jocul – eseu de-ntruchipare

Contents